Il-Kummissjoni Ewropea - Dikjarazzjoni Dikjarazzjoni f'isem il-Kummissjoni Ewropea, ippreżentata minn Jonathan Hill fuq il-kontrolli tal-kapital imposti mill-awtoritajiet Griegi Brussell, id-29ta' gunju 2015 Il-Kummissjoni Ewropea tieħu nota tar-restrizzjonijiet temporanji fuq il-moviment liberu tal-kapital li ġew imħabbra mill-awtoritajiet Griegi l-Ħadd filgħaxija u li issa ġew ippubblikati fil-Gazzetta Uffiċjali. Skont it-Trattat dwar il-Funzjonament tal-Unjoni Ewropea, l-Istati Membri jistgħu jieħdu miżuri marbutin mal-movimenti ta' kapital li huma ġġustifikati għal raġunijiet ta' ordni pubbliku jew sigurtà pubblika. F'konformità mal-każistika tal-Qorti tal-Ġustizzja tal-Unjoni Ewropea, miżuri jistgħu jiġu introdotti għal raġunijiet prevalenti oħra ta' interess pubbliku ġenerali. Dawn l-eċċezzjonijiet għall-prinċipju tal-moviment liberu tal-kapital iridu jiġu interpretati b'mod strett ħafna u b'mod nondiskriminatorju, kif ukoll jkunu adattati u proporzjonati meta jitqies l-objettiv. Dan ifisser ukoll li l-kontrolli tal-kapital iridu jiġi applikati għall-iqsar perjodu possibbli. Bħala gwardjan tat-Trattati u biex tissalvagwardja l-integrità tas-suq uniku, il-Kummissjoni għamlet minnufih valutazzjoni preliminari tal-miżuri Griegi li jintroduċu l-kontrolli, u prima facie qisithom ġġustifikati. Fiċ-ċirkostanzi attwali, l-istabbiltà tas-sistema finanzjarja u bankarja Griega hija prevalentement kwistjoni ta' interess pubbliku u ta' ordni pubbliku li tidher li tiġġustifika l-impożizzjoni ta' restrizzjonijiet temporanji fuq il-flussi ta' kapital. Iż-żamma tal-istabbiltà finanzjarja hija l-isfida immedjata u prinċipali tal-pajjiż. Filwaqt li l-miżuri restrittivi imposti jidhru meħtieġa u proporzjonati f'dan iż-żmien, il-moviment liberu tal-kapital, madankollu, hemm bżonn li jerġa' jiddaħħal mill-ġdid mill-iktar fis possibbli fl- interess tal-ekonomija Griega, taż-żona tal-Euro, u s-suq uniku tal-Unjoni Ewropea kollha kemm hi. Il-Kummissjoni se żżomm taħt monitoraġġ mill-qrib is-sitwazzjoni u l-implimentazzjoni tal-miżuri restrittivi imposti fuq il-movimenti tal-kapital. Il-Kummissjoni tinsab lesta biex tgħin lill-awtoritajiet Griegi fl-aspetti tekniċi ta' din il-ħidma. Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Dikjarazzjoni_f_isem_il-Kummissjoni_Ewropea__ippre_entata_minn_Jonathan_Hill_fuq_il-kontrolli_tal-kapital_imposti_mill-awtoritajiet_Griegi.pdf